謝蒙齋王子文寄文卷
作者：葛紹體
朝代：宋

paragraphs: 已聞掛風帆，寧知掣其肘。
緘自春山雲，吟轉秋夜斗。
文友有新錄，筆之自吾手。
惓言桂山君，到死意愈厚。
夜半十一字，龍蛇尚驚走。
悠悠浙東西，客路霜中柳。
巍峨讀書堂，珍重夫人壽。
弟兄自答問，進學以虛受。
所期躡層霄，斷金真皓首。
樓崎歸去來，相忘如此酒。